***Müəllifin adı :*** Sevindik

***Müəllifin soyadı :*** Əliyev

ZƏFƏRİN NİŞANƏSİ

(İşğaldan azad olunmuş kəndlərimizə həsr edirəm)

Bu günüm dirilişin,

Zəfərin nişanəsi.

Qovuruq düşmənləri,

Onların batıb səsi.

Salakətin-göz yaşım,

Çevrilibdir sevincə.

Bayrağımı toxuyur,

Qız-gəlin incə-incə.

Zərdanaşen-bir zərdir,

Qədrini bu yurd bilir.

“Zərdan” qalır yerində,

“Şen”i isə silinir.

Zoğalbulaq-sərindir,

Quyuları dərindir,

Kim deyir ki, gözəl yurd,

Mənfur erməninindir?

Şəkərim, Şəkərciyim,

Mənimdir bircəciyim,

O gözəl diyarlarım,

Mollularım, Xociyim.

Muxtarım, həm Daşaltım,

Mənim bəxtəvərlərim,

Çox rahat uyuyurlar,

Qəhrəman Şəhidlərim.

Şux dayanıbdır Şıxlım,

Əsgərimin önündə.

Qərərim bayram edir,

Şanlı Zəfər günündə.

Dövlətyarlı dəstəkdir,

Bizim dövlətimizə.

Öz yurduna, oğluna,

Zabit, əsgərimizə.

Xocalıyla görüşür,

Çərəli və Xocahan,

Sizin ilə sevinir,

O BÜTÖV AZƏRBAYCAN!

Kim deyər boyun əyər?

Tinli və Boyunəkər!?

Səngərlərdə ərənim,

Düşmənini məhv edər!

Ey səfillər, qaçın, ha!

Ordum çatdı Laçına!

Rədd ol, çıx get, qarayan,

Azad oldu Güləbird,

Azad oldu Səfiyan!

Onlardır qan, həm də can,

Vətənim Azərbaycan!

O iki Dilağarda,

Şəhidimin qanıdır!

Yurdun Azığı, Tuğu,

Bir bütöv Azərbaycanıdır!

Gözəl Yal Pirəhmədlim,

Domi və Ələsgərlim!

Olmusunuz əsgərlim,

Olmusunuz ərənlim!

Susanlıq və Akakum

Həm də Aşağı Sirik,

Bu yerlərdə ey əsgər,

Sən zəfər tağını tik!

Tuğ isə Xocavəndin,

İlk işğaldakı kəndi...

İndi o da ağlayır,

Yəqin ki, sevincdəndi!

Gözəl Hüseynalılar,

O ocağın qalanar,

Söyüdlüdə bağ-bağat,

Yaşıllıqlar salınar!

Bitməyib bu dastanım,

Tökülmədi az qanım,

Əsas odur ki, vardır,

Şanlı Azərbaycanım!

Canım-Azərbaycanım!

Qanım Azərbaycanım!

Zaman-zaman bölünmüş,

Çox məşəqqətlər görmüş,

İlhamı zəfər hörmüş,

Şanım Azərbaycanım!

Canım Azərbaycanım!